La SAG avança el servici extraordinari de recollida de fems estival i contracta 24 persones de reforç per l'augment incontrolat de residus en algunes zones del municipi
04 de juny 2020

![Imagen 1](/media/dtppeuq2/94maq_recogida-residuos-sag-2.jpg)![Imagen 2](/media/anzkxi2i/94c_recogida-residuos-sag-8.jpg)

La Societat Anònima de Gestió (SAG), l'empresa pública de l'Ajuntament de Sagunt, ha contractat 24 persones de reforç per a la recollida de deixalles en determinades zones de la ciutat durant l'època estival. El servici s'ha avançat a la primera setmana de juny, ja que en altres anys es feia a mitjans del mateix mes, a causa de l'augment incontrolat de fem i estris en algunes zones de la ciutat, tal com ha explicat el regidor delegat de la SAG, Roberto Rovira.

Durant esta setmana ja s'ha procedit a la retirada de poda i estris incontrolats que hi havia en el nucli d’Almardà, al marge de la recollida habitual del fem, i a partir d'esta vesprada es procedirà a fer el mateix en les zones de muntanya. Segons ha declarat Rovira, «**ahir ens vam reunir amb l'Associació de Veïns d’Almardà, Corinto i Malva-rosa per a conéixer els problemes de primera mà i poder gestionar millor tot el referent a la recollida de residus i poder prendre decisions i posar solucions sobre este tema i este matí amb l'Associació de Veïns del Pla del Bou per a veure la zona in situ i veure els problemes i les zones crítiques**». A més, ha avançat que esta vesprada ho farà amb l'Associació de Veïns de Bonilles per a tractar el mateix assumpte.

![](/media/yxtayd4l/94c_recogida-residuos-sag-3-juntas.jpg) 

_Estat d'un dels carrers abans i després de passar el camió de recollida de fem i deixalles_

Segons ha manifestat el regidor, els propis veïns i veïnes de totes les zones on hi ha punts crítics de recollida de fem o d'abocament incontrolat són conscients del problema d'incivisme. És per això que l'edil ha recordat que existixen els servicis d'ecoparc mòbil i fix els horaris del qual es troben disponibles en [la web](http://www.sag.es/), així com del servici de recollida domiciliària. En este sentit ha demanat a eixes persones incíviques que facen ús d’estos servicis que la SAG posa a la seua disposició.

Així mateix, el regidor ha anunciat que s'ha posat en contacte amb la Policia Local i la Guàrdia Rural perquè intensifiquen la vigilància i el control en aquelles zones crítiques per a procedir a sancionar a eixes persones que incívicament i indegudament depositen estris, fem o restes de poda en llocs no adequats i que perjudiquen greument la resta de veïns i veïnes que sí que complixen les normes.

A més, Rovira ha recordat que a partir de l'1 de juliol l'Ajuntament de Sagunt reforçarà el servici que presta la SAG de recollida de residus i neteja de la ciutat gràcies el pla d'ocupació que el consistori va aprovar recentment.

![](/media/njflxgxq/94c_recogida-residuos-sag-7.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/la-sag-avanca-el-servici-extraordinari-de-recollida-de-fems-estival-i-contracta-24-persones-de-reforc-per-l-augment-incontrolat-de-residus-en-algunes-zones-del-municipi/ "Facebook")
*   [](http://twitter.com/share?url=https://aytosagunto.es/va/actualitat/la-sag-avanca-el-servici-extraordinari-de-recollida-de-fems-estival-i-contracta-24-persones-de-reforc-per-l-augment-incontrolat-de-residus-en-algunes-zones-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-sag-avanca-el-servici-extraordinari-de-recollida-de-fems-estival-i-contracta-24-persones-de-reforc-per-l-augment-incontrolat-de-residus-en-algunes-zones-del-municipi/ "Linked In")
*   [](mailto:?body=https://aytosagunto.es/va/actualitat/la-sag-avanca-el-servici-extraordinari-de-recollida-de-fems-estival-i-contracta-24-persones-de-reforc-per-l-augment-incontrolat-de-residus-en-algunes-zones-del-municipi/)